Chemaţi să ajute o tânără agresată şi pe sora ei, trei poliţişti din Iaşi sunt filmaţi când le întorc spatele. Agenţii au plecat brusc în momentul în care fata i-a anunţat că vrea să depună plângere împotriva unui afacerist care ar fi îmbrâncit-o. Acelaşi individ despre care mai mulţi oameni susţin că este protejat de poliţie. Mai mult, la finalul intervenţiei, echipajul a considerat că tânăra a apelat nejustificat la 112 şi a amendat-o.

În plină stradă, o tânără este îmbrâncită de un bărbat extrem de puternic. Incidentul are loc la doar câteva minute după ce trei poliţişti pleacă nepăsători de la sesizarea fetei la 112.

Disperate, victima şi sora ei, apelează din nou numărul unic de urgenţă. Atitudinea poliţiştilor, aceeaşi.

La primul apel, fetele voiau să sesize că muzica de la un local deranjează un cartier întreg. La al doilea, agresiunea. Fără să le explice procedura, poliţiştii şi-au văzut de drum. Le-au lăsat să-şi rezolve singure problema.